รายย่อยเจ็บอนุพันธ์
เก็งผิดพลาดชอร์ตฟิวเจอร์สเพิ่มเงินไม่ทันเจอฟอร์ซเซล
6 ก.ค. 2554

เก็งผิดพลาดชอร์ตฟิวเจอร์สเพิ่มเงินไม่ทันเจอฟอร์ซเซล
หุ้นเปิดกระโดดแรงหลังเลือกตั้ง ทำรายย่อยขาดทุนอ่วมในฟิวเจอร์ส มองผิดทางเปิดชอร์ต เจอฟอร์ซเซลทันที
ตลาดหุ้นวันที่ 4 ก.ค.ที่ผ่านมา ดัชนีเปิดกระโดดแรงถึง 36 จุดและปิดบวก 48.8 จุด ทำให้นักลงทุนที่ลงทุนในสัญญาซื้อขายล่วงหน้าอ้างอิง SET50 (ฟิวเจอร์ส SET 50) ขาดทุนจำนวนมาก หลังพบว่าในวันที่ 30 มิ.ย. ซึ่งเป็นวันก่อนหน้าที่มีการเลือกตั้ง นักลงทุนรายย่อย ได้ขายล่วงหน้า (ชอร์ต) สุทธิ เป็นจำนวน 1,956 สัญญา 
ขณะที่นักลงทุนสถาบันต่างชาติและสถาบันในประเทศซื้อ (ลอง)สุทธิ 582 สัญญา และ 1,374 สัญญา ตามลำดับ 
สะท้อนได้ว่านักลงทุนรายย่อยมองตลาดหุ้น หรือลงทุนผิดทางและเป็นกลุ่มที่มีผลขาดทุนจากการลงทุนฟิวเจอร์สรอบนี้ เพราะดัชนีหุ้นเปิดบวกทันที 36 จุด เกินระดับที่โบรกเกอร์ต้องเรียกให้วางเงินเพิ่ม มิเช่นนั้นจะถูกบังคับปิดสถานะ (ฟอร์ซเซล) 
ปัจจุบันหลักประกันเริ่มต้น (IM) ที่นักลงทุนต้องวางคือ 3.8 หมื่นบาทต่อสัญญา หากดัชนีเปลี่ยนแปลงผิดทางจากที่คาดการณ์ไว้ 12 จุด นักลงทุนจะถูกเรียกให้วางเงินเพิ่ม และหากดัชนีเปลี่ยนแปลงเกิน 27 จุด ลูกค้ายังไม่นำเงินมาเพิ่มเพื่อรักษาระดับเงินประกัน โบรกเกอร์จะบังคับขาย หรือฟอร์ซเซล




นางเกศรา มัญชุศรี กรรมการผู้จัดการ บริษัท ตลาดอนุพันธ์(ประเทศไทย) หรือ TFEX กล่าวว่า เท่าที่คุยกับโบรกเกอร์พบว่ามีลูกค้าที่จะต้องนำเงินมาวางเพิ่มและถูกฟอร์ซเซล แต่จะเป็นเงินเท่าไรขึ้นอยู่กับว่าลูกค้าวางเงินหลักประกันเกินกว่าที่กำหนดมากน้อยแค่ไหน 
อย่างไรก็ตาม ในกรณีถูกฟอร์ซเซลโบรกเกอร์จะมีการแจ้งให้ลูกค้านำเงินหลักประกันมาวางเพิ่มก่อน หากไม่วางก็จะถูกฟอร์ซเซล
นายสัญญา หาญพัฒนกิจพานิช หัวหน้าทีมพัฒนาธุรกิจ ตลาดอนุพันธ์ บริษัทหลักทรัพย์ โกลเบล็ก กล่าวว่า โดยปกติลูกค้าจะวางเงินหลักประกันเกิน 3.8 หมื่นบาทต่อสัญญาอยู่แล้ว แต่ปรากฏว่าในวันที่ 4 ก.ค. ดัชนีหุ้นเปิดบวกแรงทำให้ผู้ลงทุนที่เปิดชอร์ตเพื่อเก็งกำไรประเด็นเลือกตั้งจะถูกฟอร์ซเซลทันที เพราะดัชนีหุ้นเปิดตลาดบวกเกินระดับ 27 จุด โดยโบรกเกอร์จะติดต่อลูกค้าให้นำเงินมาเพิ่มหลักประกันใน 1 ชั่วโมง หากไม่นำเงินมาวางทางโบรกเกอร์จะฟอร์ซเซล
“เชื่อว่าทุกโบรกเกอร์เจอเหตุการณ์นี้เหมือนกันหมด ซึ่งในวันที่4 ก.ค. นี้ มีทั้งที่เรียกให้ลูกค้านำเงินมาวางและถูกฟอร์ซเซล” นายสัญญา กล่าว
ทั้งนี้ เมื่อลูกค้าถูกเรียกให้นำเงินมาวางเพิ่มส่วนใหญ่จะตัดสินใจปิดสถานะตัดผลขาดทุนเพื่อรอดูสถานการณ์ก่อน แต่ก็มีบางรายนำเงินมาวางเพิ่ม เพราะเก็งกำไรอาจเกิดสถานการณ์รุนแรงต่อไป ซึ่งการวางเงินเพิ่มอาจเป็นการตัดสินใจที่ผิดพลาดเพราะควรตัดขาดทุน
สำหรับหุ้นวันที่ 5 ก.ค. เจอแรงขายหุ้นกำไร ส่งผลให้ดัชนีปิดที่ 1,084.59 จุด ลดลง 5.69 จุด มูลค่าการซื้อขายหนาแน่น 45,283 ล้านบาท ต่างชาติซื้อต่อ 4,435 ล้านบาท และซื้อตราสารหนี้มากถึง 10,417ล้านบาท คาดแนวโน้มดัชนีหุ้นมีโอกาสขึ้นไปทะลุ 1,100 จุดได้